憶山
作者：劉摯
朝代：宋

paragraphs: 昔者氣少鋭，狂走登泰山。
東峰候海日，危磴躋天關。
上攻秦漢事，遺文大碑頑。
南浮九江會，廬阜幾往還。
雙林到如家，瀑布聲潺潺。
扁舟上湘水，南衡若屏環。
巍閣坐杳靄，祝融費躋攀。
幽尋恣所適，曾不虞辛艱。
其餘林壑趣，可數皆班班。
逮今歲十改，志氣日已孱。
前時兩河吏，風埃走青綸。
荆州乃澤國，自昔登臨慳。
佳山到郢盡，平地千里閑。
塵耳憶猿嘯，屐齒生苔斑。
安得蒼翠姿，下落樽酒間。
平生林丘志，未去心如瘝。
去就不勇決，將見移文訕。